Mandela utskrevet fra sykehus
Nelson Mandela ble innlagt på sykehus lørdag på grunn av kroniske magesmerter. Ifølge forsvarsminister Lindiwe Sisulu har han nå vært gjennom diagnostisk laparoskopi, en undersøkelse hvor legene utforsker magen med et lite kamera. - Han er i fin form. Han kommer seg fra bedøvelsen, og han er i så fin form som man kan være i hans alder, sa Sisulu søndag. President Jacob Zumas kontor kunngjorde senere på dagen at Mandela var blitt utskrevet fra sykehus. Det skal ikke ha blitt funnet noe alvorlig i undersøkelsene. Det har gått rykter om at Mandela er blitt operert for brokk, men det benekter Sisulu. Det er forsvarsdepartementet som har ansvaret for Mandelas helse. Mandela ble også lagt inn på sykehus i januar i fjor. Han ble da behandlet for pusteproblemer.
Nelson Mandela (93) er i fin form etter å ha blitt undersøkt for magesmerter, opplyser Sør-Afrikas forsvarsminister. Den tidligere presidenten er nå utskrevet fra sykehus.